‘Mees gesoekte verdagte’ eindelik in Vrystaat vasgetrekArgieffoto Een van die mees gesoekte verdagtes in die Vrystaat is vandeesweek buite Harrismith in hegtenis geneem nadat hy in 2010 saam met verskeie makkers uit ŉ tronk op dié dorp ontsnap het. Brig. Motantshi Makhele, woordvoerder van die polisie, sê die man is vroeër vandeesweek in die Makgolokweng-nedersetting buite die dorp in hegtenis geneem. Hy is die afgelope nege jaar gesoek vir ŉ reeks misdade wat tussen 2007 en 2015 in die Qwaqwa-, Senekal- en Allanridge-omgewing gepleeg is. Dit sluit huisbraak, huisroof, sakeroof, verkragting en plaasaanvalle in. Volgens Makhele word die verdagte deur middel van DNS aan dié misdade verbind en die moontlikheid van nog aanklagte is nie uitgesluit nie. Lt.genl. Moeketsi Sempe, provinsiale polisiekommissaris, is verheug oor die inhegtenisneming. “Dit wys dat ŉ mens kan weghardloop, maar nie kan wegkruip van die oë van ’n toegewyde gemeenskap en polisie wat geregtigheid wil laat geskied nie,” sê Sempe.